王令
效醉翁吟
山岩岩兮谷幽幽，水无人兮自流。
始与谁兮乐此，昔之游者兮今非是。
清吾樽兮洁吾斝，欲御以酒兮谁宜寿者。
山蘼春兮野鹿游，亭无人兮飞鸟下。
喜公有遗兮乐相道语，从人以游兮告以其处。
高公所望兮卑公所游，公为庐兮燕笑以休。
摭山果以侑酒，登溪鱼而供羞。
仰春木以搴华，俯秋泉而漱流。
公朝来兮暮去，肩乘舆兮马两御。
来与我民兮不间以处，谁不此留兮公则去遽。
花垂实兮树生枝，我公之去兮今忽几时。
知来之不可望，悔去而莫追。
人皆可来兮公何不归，青山宛宛兮谁为公思。